**באהלה של תורה**

עמל התורה

*"שנינו בגמרא על הפסוק "תורה ציוה לנו משה מורשה קהילת יעקב" אל תקרי מורשה אלא מאורסה. מה ההבדל בין מורשה למאורסה? אלא שירושה הוא דבר הבא לאדם ללא יגיעה לאחר מות האב, אמנם האירוסין הוא דבר הבא ביגיעה, שצריך האדם וחייב הוא לטרוח ולחפש עד שימצא את ארוסתו. וזהו כוונתם, שיש לטרוח לעמול ולהתייגע בלימוד התורה הקדושה, ולא יחשב לו בקלות כמו ירושה".*

*(בעל "השפת אמת", נשא תרל"ז)*

**שתהיו עמלים בתורה**

נאמר בפרשת בחוקותי (1): "אם בחוקותי בתלכו". רש"י: יכול קיום המצוות? ת"ל את מצוותי תשמורו, והרי קיום המצוות כבר נאמר? אלא הא מה אני מקיים אם בחוקותי תלכו - שתהיו עמלים בתורה".

הסבא מקעלם זצ"ל אמר רמז למה כללה התורה עמלות בלשון "תלכו". וממשיל ע"כ משל: אדם אחד נכנס לבית, וראה אנשים יושבים מסביב לשולחנות פאר הערוכים כיאות, מלאים בכל טוב כיד המלך, והאנשים עצמם - לבושים כולם במיטב מחלצותיהם, מגוהצים למשעי, ונראה כי כל המזל שבעולם התקבץ ובא לו לכאן.

אך דא עקא, שכשהתחילו האנשים לזוז ממקומם, יצא המרצע מן השק: הוא ראה שכולם חיגרים ובעלי מומים ברגליהם - ואינם יכולים ללכת ...

וכך הוא - אומר הסבא מקעלם - עפ"י המשל הנ"ל - הרמז "אם בחוקותי תלכו". להיות עמלים בתורה, כי העדות הנאמנה לעמלות בתורה היא בשעה שהוא הולך מבית המדרש ויוצא לחוץ, כי כשכולם יושבים בביהמ"ד ולומדים באוירה של קדושה והתעלות - אין פלא שהאדם הולך בדרך הישר (2). אבל כשמהלך ברחוב ושומר עיניו וליבו לבל יסרסו לו דבר עבירה - אז רק העמלות בתורה תציל אותו, כמו שאמר הקב"ה: "בראתי יצר הרע בראתי לו תורה תבלין" - אבל מי שאינו עמל בתורה - נופל בפח היצה"ר של הרחוב. וזהו רמז של "אם בחוקותי תלכו - להיות עמלים בתורה (3).

מסופר על הגאון רבי נפתלי צבי ברלין זצ"ל, שילד קטן היה, וכמו כל ילדי ישראל הלך ל"חיידר" מדי יום ללמוד תורה. הקשיב נפתלי לדברי המלמד, אך לא הצליח לקלוט ולהבין את הדברים. ראה המלמד כי אין הוא מסוגל ללמוד תורה, פנה להוריו והציע להם ללמדו מלאכה - נגרות, חייטות - אולי יצליח בדרך זו. שמע הילד ולא הסכים. רק ללמוד תורה הוא רוצה. שוב חזר ללימודו, השתדל והתאמץ - אך לא הצליח. יום אחד עלה על משכבו, והנה קלטו אוזניו את שיחתם של הוריו. אמר האב: "חז"ל אמרו שתלמיד שלמד חמש שנים ולא ראה ברכה בלימודו, ילך ויעסוק במלאכה. נפתלי צבי שלנו אינו יכול ללמוד תורה, מוטב שיהיה עוזר לחייט או לנגר, ילמד מקצוע ובעתיד יפרנס את משפחתו".

שמע נפתלי צבי ונחרד לנפשו. הוא פרץ בבכי מר. שהרי בכל ליבו רצה ללמוד תורה ! בבוקר בא והתחנן להוריו: "אנא, רצוני לעשות עוד נסיון אחד בלבד, עוד שנה אחת ב"חיידר" ואם לא אצליח ללמוד, אהיה עוזר לבעל מלאכה".

ההורים היו ספקנים מאוד. אך משראו את רצונו העז לתורה, הסכימו. שב נפתלי צבי אל ה"חיידר" ואימץ את עיניו בתורה הקדושה. ואכן, תפילתו נתקבלה, הקב"ה עזרו והוא הבין מה שלמד, חש בעוז ובמתיקות של לימוד התורה עד שצמח והיה לנצי"ב - ראש ישיבת וולוז'ין. סיפור זה סיפר הנציב בעת שסיים את חיבורו הגדול "העמק שאלה" על השאילתות. ביום זה היה לו אושר ושמחה, ואמר לתלמידיו: "אילו הייתי מסכים להיות עוזר לבעל מלאכה ולא הייתי ממשיך ללמוד, הרי כשהייתי בא לבי"ד של מעלה, לאחר מאה ועשרים שנה היו מראים לי את הספר ה"עמק שאלה" ושואלים אותי: "האם מכיר אתה את הספר הזה? והייתי אומר: "לא, הרי אני עם הארץ". והיו אומרים לי בבית דין של מעלה: "את הספר הזה היה צריך לחבר נפתלי צבי יהודה ברלין. אתה היית צריך לחבר את הספר הזה. מדוע לא עמלת בתורה?" - בכך שניסיתי רק עוד פעם אחת ללמוד תורה, זכיתי לסייעתא דשמיא בהבנתה ולהגיע עד היום הזה, שבחסדי שמים הוצאתי ספר זה. לאחר מאה ועשרים שנה כשישאלוני: של מי הספר? אוכל לענות: כן. אני חיברתי אותו! ...

זהו כוח עמלה של תורה! הכל תלוי ברצון, בהתמדה, וכבר אמר ה"חזון איש" זצ"ל: "לא מבעלי הכשרונות יצאו גדולי הדור, אלא מן המתמידים שעמלו והשקיעו..."

הסבא מקעלם מסביר על הפסוק (4) "וילך יהושוע אליו ויאמר לו הלנו אתה אם לצרינו, ויאמר אליו כי אני שר צבא ה' עתה באתי". - שבא מלאך אל יהושוע וחרב שלופה בידו. ואמרו חז"ל (5) שאמר לו: "ב' תביעות יש לי עליך - אמנם ביטלתם תמיד של בין הערביים, ועכשיו ביטלתם תלמוד תורה". אמר לו יהושוע: "ועל איזה מהן באת?" אמר לו המלאך: "עתה באתיו" - על ביטול תורה באתי. מיד "וילן יהושוע בלילה ההוא בתוך העמק". אמר ר' יוחנן: מלמד שלן בעומקה של הלכה.

אם נתבונן בזה, הרי - ישראל עסוקים וטרודים במלחמת מצווה ברורה ומבוררת- במלחמת לא' מלכים - ומטרם בזאת לקיים מצוות ה': להכנס לארץ הקדושה. מזה 40 שנה הם מחכים לרגע הזה בכליון עיניים. והנה נתבעים הם על שביטלו תלמוד תורה, עד כדי כך שנגלה אליכם המלאך וחרבו שלופה בידו... הסבא מקעלם מדגיש כי אי אפשר לומר שלא עסקו בתורה כלל, אלא שהיתה חסרה התעמקות בתורה, והראיה לכך, שלא נאמר שלא לן בעסק התורה, אלא בעומקה של הלכה - "וילן יהושוע בתוך העמק" - שלא לן בעומקה של הלכה, וזה מה שנקרא "עמלה של תורה"!

במסכת בבא בתרא (6) מסופר על סוחר ערבי שאמר לרבה בן חנה: "בוא ואראה לך את הר סיני" והראהו לו כשהוא מסובב נחשים ועקרבים.

על דברי הגמרא הללו מסביר הרה"ק בספרו "שפע חיים":

"במאמר זה טמון סוד הקץ... והנה כשיהודי רוצה לעבוד את ה' יתברך ולהתדבק בו ובתורתו, יש לו הרבה מאוד מניעות, הנחשים והעקרבים הרוצים לעקור אותו בעבודת ה' סובבים אותו כלהט החרב המתהפכת וכל הגדול מחברו יצרו גדול הימנו (7) ובעונותינו הרבים רואים כיום יותר איך שהקליפות מתגברים יותר ויותר, וכל בחור ואברך שיש לו יותר השגה באהבת התורה, יש לו יותר נסיונות ומכשולים ר"ל ..." הר סיני מסובב נחשים ועקרבים, קבלת התורה היתה מסובבת קשיים ומעכבים - וזוהי איפוא עמלה של תורה!

מסופר על הגה"ק ר' אהרון לייב מפרימישלאן זיע"א (אביו של ר' מאיר מפרימישלן זיע"א) שפעם קרא אליו ר' אלימלך מליז'ענסק והוכיחו קשות כי הינו בעל גאווה על שהוא מסרב ללמוד תורה עם אליהו הנביא, שכן כמה פעמים בא אליו אליהו והתלונן על ר' אהרון לייב שאינו רוצה ללמוד ממנו תורה. הרבה צדיקים משתוקקים שאליהו הנביא ילמד אותם ואינם זוכים לכך, ואילו ר' אהרון לייב מסרב לכך. נענה ר' אהרון ליב: "בכל זאת איני רוצה ללמוד מאליהו". - מדוע?" שאלו ר' אלימלך. "מפני שרצוני לעמול בעצמי על דברי התורה הקדושה, ולהבין אותה בכוחותי, בכח שנתן לי הקב"ה כי נאמר "אין התורה מתקיימת אלא במי שממית עצמו עליה".(8)

עד כדי כך חשובה היתה היגיעה בעיניו של הצדיק עד שהיה מוכן לוותר למענה אפילו על הלימוד עם אליהו הנביא!

שנינו בגמרא (9) על הפסוק (10) "תורה ציוה לנו משה מורשה קהלת יעקב" אל תקרי מורשה אלא מאורסה. מה ההבדל בין מורשה למאורסה?

אומר ה"שפת אמת" (11): שירושה הוא דבר הבא ללא יגיעה לאחר מות האב, אמנם אירוסין הוא דבר הבא ביגיעה, שצריך אדם וחייב הוא לטרוח ולחפש עד שימצא את ארוסתו. וזהו כוונתם, שיש לטרוח ולעמול ולהתייגע בלימוד התורה הקדושה, ולא יחשוב שהיא נקנית לו בקלות כמו ירושה.

**והגית בו יומם ולילה**

סיפר עד ראיה להרה"ג רבי אלחנן הלפרין שליט"א: אב"ד בגולדסגרין - לונדון:

פעם נזדמן לי לנסוע ברכבת - בין ארצית מפריז שבצרפת לוורשה שבפולין.

והנה הבחנתי באברך בעל צורה עדינה ומרשימה, שחיפש את התא שלו, והתיישב באחד מהמושבים מתוך הארבע שהיו שם. לאחר כמה תחנות נכנסה נוכרית לאותו תא, לפי המקום שהיה בכרטיס, ואז נעמד וקם אותו אברך, אע"פ שהתא היה פתוח, והיו שם עוד אנשים, ונעמד בירכתי אחד הקרונות, והשקיע עצמו בלימוד גמרא קטנה שהיתה בידו, משך כעשר שעות רצופות.

כל זה נמשך החל מזמן קצר לאחר התחילה הנסיעה, שיצאה בשעה שמונה בערך מפריז, עד שהגענו לתחנת קטוביץ, בשעה שבע ושלושים בבוקר. נוסעים עלו וירדו בתחנות הביניים, רוכלים הסתובבו ברכבת למכור את מרכולתם, וכל הרעש וההמולה כלל לא הפריע לאותו אברך, שעמד ולמד בלי הפסקה אף לא לרגע אחד, והוא לא התייחס אליהם כלל.

נפעמתי מאוד מן המחזה, אבל לא ידעתי מיהו אותו אברך יקר. בתחנת קטוביץ ירדו הרבה נוסעים וגם אותה נוכרית. האברך ראה שהתא התפנה, נכנס לשבת שם והמשיך ללמוד. בהגיע הרכבת לתחנה (הסופית בוורשא) ראיתי קבוצה גדולה מחסידי ליובאוויטש שבאה לקדם את פני האברך בבית הנתיבות. לאחר ששאלתי לזהותו, התברר לי כי זהו חתנו הצעיר של הרבי הרי"צ מלובאוויטש, הוא האדמו"ר רבי מנחם מנדל שניאורסון מליובאוויטש ניו-יורק זצוקלה"ה (12).

היוצא לנו מסיפור זה, שראוי לו לאדם לעסוק בתורה בשקיקה, בהתלהבות ובצימאון עז לשמוע את דבר ה'. כי רק מי שלומד באופן זה מסוגל ללמוד ברציפות שעות מרובות, ולחוש תענוג וקורת רוח מרובה בעת הלימוד.

ה"חפץ חיים" מזכיר בדבריו את עמל התורה, את השאיפה ללמוד ולהשיג את חכמת התורה, עצמת הכמיהה לידיעת התורה והוויתורים וההקרבה שלומד תורה מוכן לעשות למענה, אין דומה ואין שווה לה באף חכמה אחרת.

סיפור עממי מספר על הוגה דעות שהיה לו תלמיד נאמן. ויהי יום ואותו תלמיד שופך ליבו לפני רבו ואומר שכל רצונו להשיג חכמה בינה ודעת, ונפשו בשאלתו לרבו הזקן שילמדהו הכיצד להשיג את מטרתו. לקח אותו החכם הזקן אל שפת הנהר והורה לו להכנס אל המים פנימה. משהיה הלה בפנים, נטל החכם את מקלו ודחף את ראש התלמיד פנימה אל תוך המים. כמובן שהתלמיד מיהר להוציא את ראשו מן המים בניסיון לנשום אויר. ושוב דוחף המורה את ראשו פנימה אל תוך המים, חסר נשימה הוא מתרומם, במאמץ למלא את ראותיו בחמצן, והמורה אינו מרפה, הוא חוזר ומשקיע את ראש התלמיד בתוך מי הנהר.

לאחר מספר דקות כאלו חייך אליו הזקן והורה לו לצאת מן המים "מה רצית כשהיית בפנים?" שאלו. התלמיד, נושם ונושף, כולו מלא פליאה, השיב: "רציתי רק אויר, חיפשתי לנשום..." אוהו, אומר לו החכם, כשתחפש אחר החכמה כמו שמחפשים אחר אויר לנשימה, או אז תוכל לזכות בה...

"כי הם חיינו ואורך ימינו ובהם נהגה יומם ולילה" (13).

התורה היא החיים והחיות של היהודי (14) היא האויר לנשימה. בלי התורה הוא כדג בלי מים (15).

לומדי התורה, מבקשי ה', מוכנים להמית עצמם באהלה של תורה (16).

נאמר (17) "והגית בו יומם ולילה" - שתהא דעתו על לימודו ולא יסיח דעתו - שנאמר "הגית בו" - והגיון אינו אלא בלב. שכך אפשר להבין איך מהלך 4 אמות ללא תורה - שהיו חז"ל מחשבים בליבם שמועתם או היה דעתם בלימודם.

**עמל התורה - כתרופה**

נביא להלן את דבריו הנוקבים של האדמו"ר מצאנז - קלויזנבורג זיע"א (18) וזה לשונו: "... ובעצם השקידה והלימוד כמדומני שאין כנמצא היום כמו שאני ראיתי בדורות שלפנינו ...". הרבי מספר על העירה רודניק, שלא היתה עירה חרדית ביותר ואם נגדיר זאת במדויק, היתה, לא נעים, אך גם שפלה ביותר מהערים האחרות ברוחניותה. בעירה זו היו כמה בחורים צעירים שנקראו בפי העם "יונג" שנכנסו בשלוש סעודות לבית המדרש ללמוד ורק בלילי שלישי הלכו לביתם, ועד יום שלישי התגוררו בחורים אלו בביהמ"ד, והיו מסדרים להם מי שיביא להם את מזונם. "לי" - מספר הרבי מצאנז - קלויזנבורג זצ"ל - "היתה אחותי מביאה, ולאחרים היו קרובות אחרות שהיו מביאות את לחמם עם עוד איזו תוספת קטנה..." אחת לשלושה ימים היו יוצאים - ובליל שלישי הלכו לביתם לנוח קצת ולחלץ עצמות דואבות - וביום ד' בבוקר - התייצבו בחזרה ללמוד עד ליל שבת. "וכך" - ממשיך הרבי "למדו בלי שום סדר ולא הסתכלו על השעות. גם האכילה לא נמשך יותר מחמש דקות. ולא דיברו דברים בטלים מעולם. ומכל מקום לא החשיבו עצמם למתמידים הגדולים ביותר ולא

התגאו בעצמם שלומדים הרבה." בחורים אלו לא היה להם שיג ושיח עם העולם החיצוני שבחוץ. "וכי ניגש מישהו פעם אל "יונג?" שואל הרבי ומיד קובע עובדה: "היו מסתכלים עליו כעל מי שאינו מן היישוב! וכי בחור ישיבה ידבר עם "יונג", ואיזה עסקים יש לו איתו?"

הרבי הביא את הדברים הנ"ל ומנתב אותם להשוואה הכואבת, כדבריו, להלן:

"ומה אומר כשרואים לדאבונינו שלומדים הרבה ומסבבים באצבעותיהם ומצדדים סברא לכאן וסברא לשם ... והעיקר שעברו כמה שעות וכבר הולך לביתו..."

ומדוע? זועק הרבי, כיוון שהאברכים הבחורים של היום לא ראו מימיהם לימוד תורה כמו שצריך להיות. נכון, אומר הרבי, התורה מצילה מן החטא, אבל הע-מ-ל. והרי לדאבוננו היום מי יאמר זיכיתי ליבי שאינו חוטא ואינו בא להרהור עבירה ולמחשבות זרות, וכמה הנסיונות מרובים ... והעיצה היחידה היא רק ע"י לימוד התורה.

הרבי ממשיל את דבריו למי שיש לו מחלה מסוכנת והרופא אמר לו שהוא מוכרח לקחת תרופה מסוימת, כי אם לא יקח את התרופה הספציפית הזאת - הרי הוא מסכן את חייו בכך שהמחלה תתפשט בכל גופו.

כך היא התורה, כמו תרופת אנטיביוטיקה נגד היצה"ר. אבל תרופה זו מועילה רק כל זמן שלומדים. ישנם הרבה אנשים שצריכים לקחת תרופה תמידית בכל יום ויום, כגון אנשים חולי לב, שאם לא יקחו - יכולים להסתכן עד כדי מיתה!

כך עם התורה, צריך לקיים בה הפוך בה והפוך בה בעמל. אם לומדים תורה תמיד, ואין מתעייפים - בטל היצר הרע. ואם אתה מפסיק ללמוד הרי היצר כבר כאן.

**הוא יפתח ליבנו בתורתו**

האדמו"ר מאז'רוב, בעל ה"באר משה" מבאר ענין נפלא: ונוכל לומר שזה הביאור מה שאומרים בתפילת "ובא לציון" - וחיי עולם נטע בתוכנו הוא יפתח ליבנו בתורתו" - כי ה' יתברך נטע בתוכנו את האפשרות לזכות לחיי עולם, אלא שעלינו להרחיב ולהעמיק נטיעה זו ע"י שיפתח ליבנו בתורתו, שבאמצעות התורה שהיא המסייעת לקנות עולם הבא - נזכה לכך אף בעולם הזה.

מסופר כי פעם למד הגאון רבי חיים שמואלביץ תלמוד ירושלמי עם חברותא עד שעה מאוחרת בלילה. במהלך לימודם הם חידשו שבע או שמונה דרכים שונות להבנת הסוגיא. כשנפגשו למחרת, חזר רבי חיים על הלימוד מן היום הקודם. חלשה דעתו של החבר שהיה מגדולי התלמידים בישיבת מיר, הכיצד יכול אדם לזכור כל כך את הדברים! שאלו רבי חיים: "מה עשית אתמול אחרי שנפרדנו?" ענה החבר: "הלכתי לישון". "ואני" אמר רבי חיים: "אני נכנסתי למיטה, כיסיתי את ראשי בכר כדי שלא אעיר את חברי וצעקתי במשך שעות את מהלכי הסוגיה כדי "לתקוע" אותם בראשי, ומה הפלא שאני זוכר?".

הגרא"ל לופיאן זצ"ל מקשה על "ברכת התורה" - הברכה שבה אנו מוסיפים לבקש "והערב נא ה' אלוקינו ..." - מה שאין כן בברכות האחרות, שעל כל דבר שאנו מברכים אנו אומרים "קדשנו במצוותיו" - "קדושים תהיו" - ובארו חז"ל "פרושים תהיו" שזהו "וקדשנו במצוותיו", שע"י המצוות אנו פורשים מהטבע שלנו ועולים למעלה מזה, שזוהי קדושת הגוף.

אבל בברכת התורה אנו מוסיפים לבקש - "והערב נא ה' אלוקינו את דברי תורתך בפינו ..." - כי עיקר עסק התורה נמדד לפי ההנאה והעונג שבה, דברי תורה צריכים להיות מתוקים מדבש ונופת צופים, והאדם צריך להרגיש טעם וחיות בלימוד התורה, שאין חיים אלא תורה! (19).

ואנו מבקשים עוד "ונהיה אנחנו וצאצאינו ... כולנו יודעי שמך ולומדי תורתך לשמה" - ומסיימים ב"ברוך אתה ה' המלמד תורה לעמו ישראל" - כי אם נהיה אנחנו וצאצאינו כולנו יודעי תורתך ומלמדי תורתך לשמה - הרי אז הקב"ה מלמדנו תורה! כמו שכתוב (20) (כי ה' יתן חכמה מפיו דעת ותבונה)".

מסופר כי ימים אחדים ישב הגאון רבי איזל חריף זצ"ל, רבה של סלונים, ועמל להבין סוגיה בגמרא לעומקה. בכל פעם שחשב כי הגיע אל האמת, היה נזכר בענין אחר בש"ס, שסתר פרוש זה. אחרי שבועות אחדים הצליח לתרץ את הקושיה, וזכה ליישר את ההדורים. שמחה רבה מילאה את ליבו על שסוף סוף ירד לעומק הדברים. ואז עלה במוחו רעיון. כבר זמן מה מחפש הוא חתן לביתו שהגיעה לפירקה, וקושיה זו תשמש אבן בוחן ללמדנותו של החתן. כיצד יעשה זאת? הוא יציג את הקושיה לפני למדניה של ישיבת וולוז'ין, והבחור שיצליח למצוא את התרוץ - הוא יזכה להיות חתנו של הגאון רבי איזל. נסע רבי איזל לוולוז'ין. כשהגיע לישיבה, נאספו ובאו כל הבחורים לשמוע שיעור מפיו של אחד מגאוני הדור שהתפרסם בחריפותו העצומה.

שעה ארוכה אמר רבי איזל את שיעורו, כשכל תלמידי הישיבה מתמוגגים מעמקותו של השיעור. בסיום דבריו אמר רבי איזל: "עתה רצוני לשאול שאלה" והחל להרצות את הקושיה החמורה. "מי שיתרץ קושיא זו", אמר, "אתן לו את ביתי לאישה"...

במשך הימים הבאים עמלו כל בני הישיבה כדי לתרץ את השאלה. לעיתים היו הבחורים שנכנסו לחדרו של הרב כדי ליישבה, אך איש מהם לא הצליח לענות תשובה שתספק את הרב. חלפו שבוע ושבועיים, ואף אחד מן התלמידים לא מצא תירוץ.

החליט רבי איזל לחזור לעירו. עלה על מרכבתו והורה לעגלון לצאת לדרך. הסוסים לא הרחיקו לכת, והנה שמע קול קורא מאחוריו: "עיצרו, עיצרו, רצוני לדבר עם הרב". שמח רבי איזל, אולי בכל זאת הצליח אי-מי לתרץ את הקושיא, והורה לעצור את המרכבה. "מהו התרוץ?" שאל את הבחור שניצב מולו כשפניו סמוקים מן הריצה את המרכבה. השיב התלמיד: "לצערי, לא מצאתי תרוץ. לא אוכל לזכות להיות חתנו של הרב, אך לפחות רצוני להבין את דברי הגמרא ולשמוע כיצד הרב מיישב את הקושיא". שמע הרב ושמח מאוד. אמר: "מי שחשובה בעיניו ידיעת התורה במידה כזאת, והוא שואף באמת ובתמים לרדת לאמיתה של סוגיא, הוא ראוי להיות חתני".

המשכיל האמיתי הוא מי ששומר ולומד את "דברי הברית הזאת" - מי שעמל ויגע בלימוד התורה הקדושה. בקניני העולם הזה - כמו רדיפה אחרי ממון, או כבוד, גם מי שמשקיע עמל רב, אין ההצלחה מובטחת לו. אך עמל ויגע בתורה לשמה, במצוות ובעבודת ה' - מבטיחים לו לאדם כי יבוא על שכרו, כמו שאמרו חז"ל: "אם יאמר לך אדם לא יגעתי ומצאתי - אל תאמן (מגילה ו') ועוד אמרו: "אם ראית את הבריות, שנתייאשו ידיהן מן התורה - עמוד והתחזק בה ואתה מקבל שכר כולן" (ירושלמי, סוף מסכת ברכות).

מקורות:

(1) פרק כו, פס' ג.

(2) וכמו שאמרו חז"ל (קידושין ל') - אם פגע בך מנוול זה משכהו לביהמ"ד).

(3) עפ' לב אליהו עא.

(4) יהושוע ה'.

(5) מגילה ג'.

(6) בבא בתרא דף עד' עמ' א.

(7) סוכה נב.

(8) ברכות סג.

(9) ברכות נז.

(10) דברים לג', ד.

(11) נשא תרל"ז ד"ה באבות.

(12) שמן ששון מחבריך א, 168.

(13) מתפילת ערבית ועיי' דברים ל, כ, יהושוע א', ח.

(14) כמ"ש משלי ג', יח, עץ חיים היא למחזיקים בה.

(15) לעיל משל השועל והדגים בפרק א', וכן ברכות דף סא.

(16) עיי' שבת פג', ברכות סג.

(17) אורחות צדיקים קפו'.

(18) פרשת ויחי תשמ"ג.

(19) מדרש משלי.

(20) משלי ב, ו'.

ליקטה וערכה: מ. ביטון